Helyszín: 1087 Budapest, Kerepesi út 2-4. Keleti pályaudvar

Építtető: MÁV Magyar Államvasutak Zrt.

Tervezés: 2014

Megvalósulás: 2016-2017

Lépték: 730 m2

Tervező irodák: Korényi és Társai Építész Kft. és LAB5 architects

Vezető tervezők: Korényi András (Korényi és Társai Építész Kft.), Korényi Balázs (LAB5 architects)

Tervezők: Erdélyi Linda, Dobos András, Gáspár Virág Anna, Borbély Júlia

Fényképek: Batár Zsolt

1. ELŐZMÉNYEK

A Közigazgatási és Igazságügyi Minisztérium (KIM) a MÁV Zrt. bevonásával a három nagy budapesti pályaudvaron és egyéb helyeken kormányablakok kialakítását tervezte. A kormányablakok az állami szolgáltatások részeként, azonos szakmai előírások szerint, egységes arculati elemeket felhasználva épültek meg, természetesen az adott – sokszor műemlék – épületek adottságait is figyelembe véve.

Cél volt, hogy a felvételi épületek jelenleg kihasználatlan, vagy méltatlan funkciót betöltő épületrészeinek átalakításával a terek eredeti ügyfélszolgálati funkcióját visszaállítsák.

Ennek az elvnek megfelelően történt a Budapest, Keleti pályaudvaron a kormányablak a kijelölése.

1. HELYSZÍNRAJZ

A 4-es metró megvalósulásával lezajlott a Baross tér teljes rekonstrukciója. A funkció a pályaudvar indulási oldalán, a Thököly út felőli épületrészben lett kialakítva, a pályaudvar hosszoldalának a közepén, a Lotz terem és a tőle keletre elhelyezkedő volt postapavilon között húzódó földszintes épületrész nagyméretű termében.

Az ügyféltérként kijelölt nagytermen kívül az előtte húzódó boltozatos folyosó a Lotz terem és a postapavilon közötti teljes hosszában felújításra került a földszintes épületrész homlokzatával, fedélszerkezetével és tető héjalásával együtt.

1. TERVEZETT ÁLLAPOT

A Kormányablak működését biztosító konkrét funkcionális egységek kialakításán kívül a műemléki szempontok figyelembevételével a kapcsolódó területek felújítása is szükséges volt,

A fotóval dokumentált és konszignált értékleltár, és az építéstörténeti kutatási dokumentáció alapján a nyílászárók felületképzése rekonstruált flóderezés vagy mázolás lett.

A kialakítás műszaki és arculati tartalmát az integrált ügyfélszolgálatok kialakítása projektiroda határozta meg, attól nem lehetett eltérni. A jelen terv ezt az arculatot felhasználva alakította ki a konkrét tervet, a KIH jóváhagyásával, és a KIH szerzői jogaival.

PINCE

A pinceszinten a kormányablakot kiszolgáló gépészeti vezetékek elhelyezését kellett biztosítani.

FÖLDSZINT

FOLYOSÓ

Az ügyféltérhez csatlakozó folyosó a Lotz terem és a volt posta pavilon közötti teljes hosszban felújításra került, az alábbi részletek szerint.

Padló: eredeti, jó állapotú tardosi vörös kőburkolat került felújításra

Lábazat: a Lotz terem felújításánál is alkalmazott fa lábazat, felületképzése a Lotz termi lábazattal megegyező módon lett rekonstruálva

Oldalfalak: a festő restaurátor helyszíni feltárásai szerint az oldalfalakon díszítő festés nem volt

Nyílászárók: a folyosó mindkét oldalán lévő nyílászárók rekonstrukciója, a volt nemzetközi pénztárnál hiányzó 4 db újragyártása az eredetivel megegyező módon

Mennyezet: a festő restaurátor helyszíni feltárásainak megfelelően, a szakvélemény alapján egy raszter teljes restaurálással, a többi 13 raszteren a díszítő festés került visszaállításra

Világítás: a Lotz terem másik oldalán húzódó folyosón lévő eredeti világítótestek alapján újragyártott lámpatesteket helyeztek el

SAROKPAVILON és NEMZETKÖZI PÉNZTÁR

A sarokpavilon esetében épületrész szerkezeti megerősítésére és a homlokzati nyílászárók felújítására volt szükség.

A volt nemzetközi pénztár vonatkozólag a folyosó felőli 4 db hiányzó nyílászáró újragyártása volt szükséges a meglévő nyílászárók alapján.

ÜGYFÉLTÉR ÉS HÁTTÉRHELYISÉGEK

Funkcionálisan a nagyteremben helyeztük el az ügyfélteret, a munkahelyeket és a háttérhelyiségeket.

A terem megközelítése a Thököly út felőli folyosóról, és az utascsarnok felől is lehetséges. Főbejáratként a folyosó felőli ajtó lett kijelölve.

A tágas ügyféltérben 10 munkahelyet helyeztünk el. A bútorozás az egységes kormányablak arculatnak megfelelően a KIH által kidolgozott elemekből áll.

A háttérhelyiségeket a teremben a „ház a házban” elv szerint helyeztük el. Egy könnyűszerkezetes, egyszintes dobozt alakítottunk ki, amely mind a határoló falaktól, mind a mennyezettől el van tartva, és így vizuálisan biztosított a nagytér áttekinthetősége. A földszinten az ügyféltér felé egy iroda és egy bizalmas tárgyaló lett kialakítva üvegezett, 1.8 m magasságig átlátszatlan kivitelben. A hátsó részben – tömör felületképzéssel – kiszolgáló funkciók helyezkednek el. A galériaszinten munkahelyek lettek kialakítva.

A nyugati végfal mentén vannak elhelyezve a kormányablak kiszolgálását biztosító berendezések, valamint a végfalon nyitott falnyíláson keresztül közelíthető meg a WC csoport.

Padló: szürke és vörös gránitburkolat az ügyféltérben, a munkahelyi térben és a földszinti irodában, illetve a bizalmas tárgyalóban

gránitgres a háttér helyiségekben

szőnyegpadló a galériára vezető lépcsőn és a galérián

Lábazat: az ügyféltérben a körítő falakra az eredeti állapotnak megfelelő kazettás falburkolat került elhelyezésre

Oldalfalak: A tér oldalfalán díszítő festés nem volt, ezért itt vakolat javítása és új festés szükséges.

A könnyűszerkezetes doboz az ügyféltér felé üvegfal, amely a galériaszinten üvegkorlátként funkcionál. A hátsó traktus tömör, Resopal burkolattal kiképzett, amely az ajtókon is a felületképző anyag. A tömör felületek felett befogott üvegkorlátot terveztünk.

Nyílászárók: az ügyféltérnek a folyosó felé eső nyílászáróit rekonstruáltuk, a meglévő eredeti motívumok felhasználásával. Az utascsarnok felé eső 6 db nyílászárót korábban felújították, ezek állapotának felülvizsgálatuk. Mindkét oldali nyílászárók üvegezése vagyonvédelmi és biztonsági okokból biztonsági fóliával ellátott, 1.80 m magasságig átlátszatlan üveg, hőtechnikai szempontok miatt vékony (3-6-3+3) kétrétegű, hőszigetelő üvegezéssel.

A földszintes doboz üvegfalban lévő ajtói edzett üvegből készültek, a háttérhelyiségek ajtói egyedi gyártású, a tömör burkolattal síkban tartott és azonos anyaggal burkolt felületűek.

Födém: a felmérés alapján a födém a nagyterem felett bontásra került; a felső vasbeton lemez, és az alatta lévő fafödém is. Az acélgerendák a helyükön maradtak és új vasbeton födém készült, a meglévő acélgerendák közé betonozva. Az alsó síkon 3 cm-res takarással biztosítja a gerendák tűzvédelmét.

Mennyezet: Az új vasbeton födémre 2 cm vakolat kerül, melyen a festő restaurátor által rekonstruált ornamentális festés került visszaállításra.

A terem szélén végighúzódó gipszprofilok az eredeti alapján rekonstruáltak.

A földszintes doboz homogén gipszkarton álmennyezetet kapott, az ügyfél tér felé eső részen akusztikai perforációval. Az iroda és a tárgyaló belmagassága 2,50 m; a hátsó helyiségek belmagassága 2,20 m.

Világítás: a nagyteremben lévő munkahelyek a mennyezetről lefüggesztett élvilágítókkal lettek megvilágítva. A tér általános megvilágítását szintén a mennyezetről lefüggesztett egyedi világítótestekkel, illetve az oldalfalakra szerelt, a mennyezetet megvilágító kandeláberek biztosítják.

A könnyűszerkezetes doboz belső világítása az állmennyezetbe süllyesztett világítótestekkel megoldott.

WC CSOPORT

Az ügyféltérrel szomszédos két traktusban helyeztük el a közönség WC csoportját.

Padló: az ügyféltér folytatásában lévő előterek kétszínű (szürke és vörös) gránitburkolattal, a WC helyiségek és a takarítószer kamra granitogres burkolattal lettek kiképezve.

Lábazat: az álmennyezet síkjáig csempeburkolattal, az előtérben fa lábazattal

Nyílászárók: utólag szerelhető acél tok, fa ajtólap

Mennyezet: homogén gipszkarton burkolatú

Világítás: álmennyezetbe süllyesztett világítótestekkel

TETŐTÉR

A faanyagvédelmi szakvélemény alapján a földszintes épületrész teljes tetőszerkezetét és a fémlemez tetőhéjalást is fel kell újítani.